Hieronymus Bosch

Hieronymus Bosch (også skrevet Jheronimus Bosch), signerte som Jeroen Boschca etter fødebyen ’s-Hertogenbosch i Brabant, (født ca. 1450, død august 1516) var en nederlandsk maler og tegner. 

De mest berømte av maleriene hans, som Lystenes hage og Den hellige Antonios fristelser, er fulle av symbolikk, mystiske detaljer og fantasifulle skrekkelementer i et eget ikonografisk univers. Tematikken er ofte menneskelig synd og fortapelse i helvetet, men motivene kan også være allegorier og satiriske folkelivsskildringer. Bildene hans markerer overgangen fra middelaldermaleri til nederlandsk sjangermaleri. De ble en inspirasjonskilde for surrealister og psykoanalytisk tolkning på 1900-tallet. 

 Bakgrunn og arbeid 
Bosch ble døpt Jeroen van Aeken (Jerome van Aken) fordi faren og familien var fra Aachen.  Han levde trolig det meste av livet i fødebyen ’s-Hertogenbosch. Man vet for øvrig svært lite om ham fordi han etterlot seg verken dagbok eller andre notater. De rundt 40 maleriene hans er heller ikke datert. 

Mens enkeltarbeider, for eksempel Korsfestelsen, er nokså tradisjonelle, er mange, særlig altertavlene, uvanlig fargerike og bisarre med motiver bygd på religiøs symbolisme og populære legender. Detaljer i bildene kan knyttes til religiøse tresnitt og trykk i samtida. Han har også malt realistiske sjangerbilder. Stilmessig kan figurene hans likne de man finner hos flamske kunstnere som brødrene Hubert og Jan van Eyck og Virgo inter Virgines-mesteren, men Bosch overrasker med et fantastisk og skremmende bildespråk. 

Bosch arbeidet for lokale kirker, men også hoffet, og etter hans død samlet Filip 2. av Spania maleriene hans. Den fineste samlinga er fortsatt i Prado-museet i Madrid. Han inspirerte samtidige kunstnere og fikk stor innflytelse gjennom trykk av arbeidene. Groteske Bosch-skapninger, -demoner og -uhyrer, som ofte er satt sammen av elementer fra mennesker, dyr og gjenstander, kan gjenfinnes i for eksempel Domenico Campagnolas kobberstikk. Pieter Brueghel d.e. innlemmet bildespråket fra Bosch på en selvstendig måte i sine egne malerier.

 Malerier (utvalg) 
 Taskenspilleren (Magikeren, ca. 1477, i Musée Municipal i Saint-Germain-en-Laye)
 De sju dødssyndene (ca. 1480, i Prado-museet i Madrid)
 Steinoperasjonen (Helbredelse fra sinnssykdom, fjerning av «galskapens stein» ca. 1480–85, i Prado-museet)
 Narrenes skip (ca. 1495, i Louvre i Paris)
 Landstrykeren (ca. 1510, i Museum Boymans-van Beuningen i Rotterdam)

 Altertavler 
 Ecce Homo (Kristus blir framstilt for folket, ca. 1480−85, i Museum of Arts i Philadelphia og Städelsches Kunstinstitut i Frankfurt am Main
 Høyvogna (ca. 1500−05, triptyk (tredelt altertavle) i Prado-museet)
 Lystenes hage (De jordiske gleder, Det jordiske Paradis, ca. 1503−04, triptyk i Prado-museet)
 Dommedag (ca. 1504, i Gemäldegalerie der bildenden Künste i Wien)
 Kristi tornekroning (ca. 1508−09, i National Gallery i London)
 Kongenes tilbedelse (Vismennenes beundring,  ca. 1510, 138 x 72 cm, i Prado-museet)
 Den hellige Antonius' fristelser (Den hellige Antonius' flukt og fall, ca. 1505−10 i Museu Nacional de Arte Antiga i Lisboa)
 Korsbæringa (Kristi korsgang, ca. 1515, i Museum voor Schone Kunsten i Gent)

 Annet 
Hieronymus Bosch er også navnet på hovedpersonen i krimbøkene til den amerikanske forfatteren Michael Connelly, da under dagligtale Harry Bosch

 Se også 
 Tidlig nederlandsk maleri

 Referanser 

 Litteratur 















 Eksterne lenker 


 Wikiart om Hieronymus Bosch
 Google Art Project om Hieronymus Bosch
 Jheronimus Bosch Art Center
 Jheronimus Bosch - Complete works 
 Khan Academy om Hieronymus Bosch 

Kategori:Tidlige nederlandske malere
Kategori:Personer fra 's-Hertogenbosch